Jeg boede i Churchside Flat i næsten to uger, og jeg var rigtig glad for opholdet. Lejligheden er velholdt og moderne og har samtidig en helt særlig stil med tykke bjælker og murværk i loftet, en fin hems med en skrivekrog, højt til loftet og en lille, privat terrasse med vaskemaskine. Der er ikke meget køkkenbordsplads, men der er god plads både i køleskabet og på komfuret. Jeg hørte ikke meget til naboerne, og der var generelt dejligt stille i lejligheden. Jeg boede der desuden alene, men følte mig helt tryg bag den store, tykke dør - selvom jeg tit fumlede lidt med nøglerne, før jeg fik dem låst op. Området er fredeligt og hyggeligt og lidt væk fra de værste turisthorder. Lige i nærheden ligger et lille, men overraskende velassorteret minisupermarked, hvor man fint kan købe al sin mad. Derudover var Natasha og Alessandro utroligt søde og hjælpsomme. Natasha gav mig en grundig introduktion til lejligheden den første dag, og de svarede generelt hurtigt på mine beskeder. Beskrivelsen af lejligheden og de andre omtaler gav generelt et ret godt og præcist billede af lejligheden, og jeg vil uden tvivl forsøge at leje denne lejlighed igen, næste gang jeg skal til Firenze.